CELEX: 32012R0967
Language: hu
Date: 2012-10-09 00:00:00
Title: A Tanács 967/2012/EU rendelete ( 2012. október 9. ) a 282/2011/EU végrehajtási rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó különös szabályozás tekintetében történő módosításáról

20.10.2012   
            
            
               HU
            
            
               Az Európai Unió Hivatalos Lapja
            
            
               L 290/1
            
         A TANÁCS 967/2012/EU RENDELETE
   (2012. október 9.)
   a 282/2011/EU végrehajtási rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó különös szabályozás tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 397. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv értelmében 2015. január 1-jétől valamennyi távközlési, rádió- és televízióműsor-, valamint elektronikus szolgáltatást abban a tagállamban kell megadóztatni, amelyben a szolgáltatást igénybevevő letelepedett, illetve állandó lakóhelye vagy szokásos tartózkodási helye van (a továbbiakban: a fogyasztás helye szerinti tagállam), függetlenül a szolgáltatásokat nyújtó adóalany letelepedési helyétől.
            
         
               (2)
            
            
               Amennyiben e szolgáltatásokat nem adóalanyok részére nyújtják, az adókötelezettségek teljesítésének elősegítése érdekében a Közösség területén, de nem a szolgáltatásnyújtás helye szerinti tagállamban letelepedett adóalanyok részére különös szabályozást (a továbbiakban: az uniós szabályozás) vezettek be. A Közösség területén nem letelepedett adóalanyokra vonatkozó másik jelenleg hatályban lévő különös szabályozást (a továbbiakban: a nem uniós szabályozás) kiterjesztették valamennyi fenti szolgáltatásra. Ez lehetővé teszi a nem letelepedett adóalanyok számára, hogy a héaazonosító kiadására és a héa bevallására szolgáló egyetlen elektronikus kapcsolattartó pontként jelöljenek meg egy, az azonosítót kiadó tagállamot.
            
         
               (3)
            
            
               Az egynél több tagállamban letelepedett adóalany számára lehetővé kell tenni az uniós szabályozás alapján, hogy bármely érintett tagállamot megjelölje az azonosítót kiadó tagállamként, kivéve, ha gazdasági tevékenységének székhelye a Közösség területén található. Ebben az esetben az az azonosítót kiadó tagállam, amelyben az adóalany gazdasági tevékenységének székhelye van.
            
         
               (4)
            
            
               Az uniós szabályozást alkalmazó adóalanyok aránytalan teherviselésének elkerülése érdekében tisztázni kell, hogy miként lehet megváltoztatni az azonosítót kiadó tagállamot, amennyiben az adóalany állandó telephelyét vagy gazdasági tevékenységének székhelyét oly módon helyezi át, hogy az azonosítót kiadó tagállam megváltoztatása szükséges számára ahhoz, hogy a szabályozást továbbra is alkalmazhassa.
            
         
               (5)
            
            
               A különös szabályozások egyike sem vonatkozik az azon tagállamokban nyújtott távközlési, rádió- és televízióműsor-, valamint elektronikus szolgáltatásokra, ahol az adóalany gazdasági tevékenységének székhelye vagy állandó telephelye van. Egyértelművé kell tenni, hogy e szolgáltatásokat közvetlenül az érintett tagállamban kell bevallani.
            
         
               (6)
            
            
               Mivel mindkét különös szabályozás választható, a nem letelepedett adóalany bármikor úgy dönthet, hogy megszünteti azok alkalmazását. Meg kell határozni, hogy az ilyen döntések mikortól hatályosak.
            
         
               (7)
            
            
               Az adóhatóságokra nehezedő szükségtelen teher elkerülése érdekében azonban az az adóalany, amely úgy dönt, hogy nem folytatja valamely különös szabályozás alkalmazását, egy bizonyos ideig nem léphet be újra az adott különös szabályozási rendszerbe.
            
         
               (8)
            
            
               Az azonosítót kiadó tagállam annak érdekében, hogy az adatbázisában naprakészek legyenek a nyilvántartási adatok, az adóalanytól kapott információkra hagyatkozik. Az adatbázisok késedelem nélküli frissítése érdekében határidőt szükséges megállapítani, amelyen belül a különös szabályozást alkalmazó adóalanynak közölnie kell a tevékenysége megszüntetésével vagy megváltoztatásával kapcsolatos valamennyi releváns információt, valamint a már szolgáltatott releváns információkban bekövetkezett valamennyi változást.
            
         
               (9)
            
            
               Héa-azonosító számmal kell ellátni azon nem letelepedett adóalanyokat, amelyek a különös szabályozásokat igénybe kívánják venni. A héa-azonosítóval már rendelkező adóalanyok általi nem szándékos visszamenőleges alkalmazás elkerülése érdekében tisztázni kell, hogy a különös szabályozás mikortól alkalmazandó.
            
         
               (10)
            
            
               A tagállamok joghatóságai közötti összeütközés elkerülése érdekében meg kell határozni, hogy mely tagállam jogosult az adóalanyt a különös szabályozás alkalmazásából kizárni. Meg kell határozni továbbá azokat az eseteket is, amikor a tagállamnak kizárásról kell határoznia, és hogy e határozat mikor lép hatályba.
            
         
               (11)
            
            
               Tisztázni kell a különös szabályozást alkalmazó, nem letelepedett adóalany a szabályozás hatálya alá tartozó tevékenysége megszüntetésének fogalmát, valamint a nem letelepedett adóalany általi, a vonatkozó előírások rendszeres be nem tartása fogalmát.
            
         
               (12)
            
            
               A szabályok betartásának ösztönzése és az adóhatóságokra nehezedő indokolatlan terhek elkerülése érdekében meg kell tiltani, hogy a különös szabályozások valamelyikéből a vonatkozó szabályok rendszeres be nem tartása miatt kizárt adóalany egy bizonyos ideig bármelyik különös szabályozást alkalmazza.
            
         
               (13)
            
            
               Egyértelművé kell tenni, hogy ha egy adóalany felhagy valamely különös szabályozás alkalmazásával, abból kizárják, vagy megváltoztatja az azonosítót kiadó tagállamát, a megszüntetést, a kizárást vagy a megváltoztatást megelőző bevallási időszakokban felmerülő valamennyi adókötelezettségét azon tagállam adóhatóságainál kell teljesítenie, amely a megszüntetést, a kizárást vagy a megváltoztatást megelőző időszakban az azonosítót kiadó tagállama volt.
            
         
               (14)
            
            
               Minden egyes bevallási időszakot külön kell kezelni, ami megkönnyíti a fogyasztás helye szerinti tagállamok általi ellenőrzést, és módosításokat csak az érintett héabevallást illetően lehet eszközölni.
            
         
               (15)
            
            
               Ellenőrzési okokból indokolt előírni a nem letelepedett adóalany számára, hogy abban az esetben is be kell nyújtania héabevallást az azonosítót kiadó tagállam részére, ha a bevallási időszakban nem nyújtott szolgáltatást. Egyértelművé kell tenni azt is, hogy a héa pontos összegét lefelé- vagy felfelé történő kerekítés nélkül kell megadni.
            
         
               (16)
            
            
               A héabevallás módosítására vonatkozóan határidőt kell megállapítani, amely lejártáig a bevallást elektronikus úton be lehet nyújtani az azonosítót kiadó tagállamhoz. A fogyasztás helye szerinti tagállamok számára biztosítani kell azt a lehetőséget, hogy bármikor közvetlenül kérjenek vagy fogadjanak be az adóalanytól információt, valamint hogy a nemzeti szabályaikkal összhangban állapítsák meg a héát.
            
         
               (17)
            
            
               Amennyiben az azonosítót kiadó tagállam pénzneme nem az euro, a nem letelepedett adóalanyt kötelezi az adott tagállamnak arra vonatkozó döntése, hogy a különös szabályozás szerint benyújtott héabevallásokat milyen pénznemben kell elkészíteni.
            
         
               (18)
            
            
               A fogyasztás helye szerinti tagállamban a túlfizetések kiegyenlítése tekintetében érvényben lévő nemzeti szabályok sérelme nélkül, valamint kizárólag annak biztosítása érdekében, hogy az azonosítót kiadó tagállamban hatékony legyen a különös szabályozásokkal kapcsolatos ügyintézés, és elkerülhető legyen a túlzott adminisztratív teher ezen tagállam és a fogyasztás helye szerinti tagállam számára egyaránt, biztosítani kell, hogy az adóalany ne társíthasson befizetett héaösszegeket egynél több bevalláshoz, sem első alkalommal, sem az azt követő kiigazítások esetében.
            
         
               (19)
            
            
               Arra az esetre, ha a nem letelepedett adóalany nem fizetett adót, kevesebb vagy több adót fizetett, valamint a kamat, a büntetések és egyéb kiegészítő költségek tekintetében lényeges meghatározni az azonosítót kiadó tagállam, illetve a fogyasztás helye szerinti tagállamok kötelezettségeit, megkönnyítve ezáltal a héabehajtást, továbbá biztosítva, hogy a különös szabályozás szerint nyújtott szolgáltatások után a megfelelő összeget fizessék be.
            
         
               (20)
            
            
               A nem letelepedett adóalany által vezetett nyilvántartásnak kellőképpen részletesnek kell lennie ahhoz, hogy a fogyasztás szerinti tagállam adóhatósága ellenőrizni tudja a héabevallás helyességét. Ezért meg kell határozni azt is, hogy e nyilvántartásoknak legalább mely információkat kell tartalmazniuk.
            
         
               (21)
            
            
               A különös szabályozás alkalmazásának megkönnyítésére, valamint annak érdekében, hogy ez a szabályozás alkalmazható legyen a 2015. január 1-jétől kezdődően nyújtott szolgáltatásokra, lehetővé kell tenni a nem letelepedett adóalany számára, hogy 2014. október 1-jétől benyújtsa a nyilvántartási adatait annak a tagállamnak, amelyet az azonosítót kiadó tagállamként jelölt meg.
            
         
               (22)
            
            
               A 282/2011/EU tanácsi végrehajtási rendeletet (2) ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 282/2011/EU végrehajtási rendeletben a XI. fejezet 2. szakasza helyébe a következő szöveg lép:
   
      „2.   SZAKASZ
      
      
         
            Nem adóalanyok számára távközlési, rádió- és televízióműsor- vagy elektronikus szolgáltatásokat nyújtó, nem letelepedett adóalanyokra vonatkozó különös szabályozás (A 2006/112/EK irányelv 358–369k. cikke)
         
      
      1.   Alszakasz
      
      
         
            Fogalommeghatározások
         
      
      57a. cikk
      E szakasz alkalmazásában:
      1.   »nem uniós szabályozás«: a 2006/112/EK irányelv XII. címe 6. fejezetének 2. szakaszában megállapított, a Közösség területén nem letelepedett adóalanyok által nyújtott távközlési, rádió- és televízióműsor- vagy elektronikus szolgáltatásokra vonatkozó különös szabályozás;
      2.   »uniós szabályozás«: a 2006/112/EK irányelv XII. címe 6. fejezetének 3. szakaszában megállapított, a Közösség területén, de nem a fogyasztás helye szerinti tagállamban letelepedett adóalanyok által nyújtott távközlési, rádió- és televízióműsor- vagy elektronikus szolgáltatásokra vonatkozó különös szabályozás;
      3.   »különös szabályozások«: a »nem uniós szabályozás« és/vagy az »uniós szabályozás«, a szövegösszefüggés szerint;
      4.   »adóalany«: a Közösség területén nem letelepedett adóalany a 2006/112/EK irányelv 358a. cikkének 1. pontjában foglaltak szerint vagy a fogyasztás helye szerinti tagállamban nem letelepedett adóalany az említett irányelv 369a. cikke első bekezdésének 1. pontjában foglaltak szerint.
      2.   Alszakasz
      
      
         
            Az uniós szabályozás alkalmazása
         
      
      57b. cikk
      Amennyiben az uniós szabályozást alkalmazó adóalany gazdasági tevékenységének székhelyét a Közösség területén létesítette, az a tagállam az azonosítót kiadó tagállam, amelyben gazdasági tevékenységének székhelye található.
      Amennyiben a Közösségen kívül letelepedett, uniós szabályozást alkalmazó adóalany a Közösségben egynél több állandó telephellyel rendelkezik, a 2006/112/EK irányelv 369a. cikkének (2) bekezdésével összhangban bármelyik olyan tagállamot megjelölheti azonosítót kiadó tagállamként, amelyben állandó telephellyel rendelkezik.
      3.   Alszakasz
      
      
         
            Az uniós szabályozás hatálya
         
      
      57c. cikk
      Az uniós szabályozás nem alkalmazandó az azon tagállamban nyújtott távközlési, rádió- és televízióműsor-, valamint elektronikus szolgáltatásokra, amelyben az adóalany gazdasági tevékenységének székhelye vagy állandó telephelye van. Ezen szolgáltatások nyújtását az említett tagállam illetékes adóhatóságai részére a 2006/112/EK irányelv 250. cikke szerinti héabevallásban kell bevallani.
      4.   Alszakasz
      
      
         
            Adó azonosítás
         
      
      57d. cikk
      Amennyiben az adóalany az azonosítót kiadó tagállamot arról tájékoztatja, hogy a különös szabályozások valamelyikét kívánja alkalmazni, a különös szabályozás a következő naptári negyedév első napjától alkalmazandó.
      Amennyiben azonban az első bekezdésben említett időpontot megelőzően kerül sor először azon szolgáltatások nyújtására, amelyekre az adott különleges szabályozás vonatkozhat, a különös szabályozás az első szolgáltatásnyújtás időpontjától alkalmazandó, feltéve, hogy az adóalany legkésőbb az első szolgáltatásnyújtást követő hónap tizedik napján bejelenti az adott különleges szabályozás hatálya alá tartozó tevékenység megkezdését az azonosítót kiadó tagállamnak.
      57e. cikk
      Az azonosítót kiadó tagállam a 2006/112/EK irányelv 214. és 215. cikkével összhangban héa-azonosító számával látja el az uniós szabályozást alkalmazó adóalanyokat.
      57f. cikk
      (1)   Amennyiben az uniós szabályozást alkalmazó adóalany már nem teljesíti a 2006/112/EK irányelv 369a. cikke első bekezdésének 2. pontjában szereplő fogalommeghatározás feltételeit, az a tagállam, amely az adóazonosítóját kiadta, megszűnik az adóalany azonosítót kiadó tagállama lenni. Amennyiben az adóalany továbbra is teljesíti az adott különös szabályozás alkalmazásának feltételeit, akkor a szabályozás alkalmazásának folytatásához azt a tagállamot kell megjelölnie az azonosítót kiadó tagállamként, amelyben gazdasági tevékenységének székhelye van, illetve amennyiben a székhelye nem a Közösség területén van, akkor egy olyan tagállamot, amelyben állandó telephelye van.
      (2)   Amennyiben az azonosítót kiadó tagállam az első bekezdés alapján megváltozik, ez a változás attól az időponttól kezdve érvényes, amikortól az adóalany gazdasági tevékenységének székhelye vagy állandó telephelye már nem az azonosítót korábban kiadó tagállamban van.
      57 g. cikk
      A valamely különös szabályozást alkalmazó adóalany megszüntetheti a különös szabályozás alkalmazását függetlenül attól, hogy továbbra is nyújtja azt a szolgáltatást, amely a szabályozás hatálya alá tartozhat. Az azt megelőző naptári negyedév vége előtt legalább 15 nappal, amelytől meg kívánja szüntetni a különös szabályozás alkalmazását, az adóalany tájékoztatja az azonosítót kiadó tagállamot e szándékáról. A megszüntetés a következő naptári negyedév első napjával lép hatályba.
      A megszüntetés hatályosulásának időpontját követően nyújtott távközlési, rádió- és televízióműsor- vagy elektronikus szolgáltatásokkal összefüggően felmerülő valamennyi héakötelezettséget közvetlenül a fogyasztás helye szerinti érintett tagállam adóhatóságai felé kell teljesíteni.
      Amennyiben az adóalany az első bekezdéssel összhangban megszünteti valamely különös szabályozás alkalmazását, a megszüntetés időpontjától számított két naptári negyedéven keresztül egyetlen tagállamban sem alkalmazhatja ezt a szabályozást.
      5.   Alszakasz
      
      
         
            Bejelentési kötelezettségek
         
      
      57h. cikk
      (1)   Az adóalanynak legkésőbb a tevékenység megszüntetését vagy a változást követő hónap tizedik napján, elektronikus úton tájékoztatnia kell az azonosítót kiadó tagállamot:
      
                  —
               
               
                  a valamelyik különös szabályozás hatálya alá tartozó tevékenységének megszüntetéséről,
               
            
                  —
               
               
                  a valamelyik különös szabályozás hatálya alá tartozó tevékenységében bekövetkező olyan módosításokról, amelyek következtében már nem teljesíti a különös szabályozás alkalmazásához szükséges feltételeket, és
               
            
                  —
               
               
                  az azonosítót kiadó tagállamnak bejelentett információkban bekövetkezett változásokról.
               
            (2)   Amennyiben az azonosítót kiadó tagállam az 57f. cikkel összhangban megváltozik, az adóalany – legkésőbb a székhely vagy az állandó telephely megváltoztatását követő hónap tizedik napján – tájékoztatja a változásról mindkét érintett tagállamot. Az adóalany az azonosítót kiadó új tagállam számára megadja ugyanazon nyilvántartási adatokat, amelyeket az adóalany akkor köteles megadni, amikor először alkalmazza a különös szabályozást.
      6.   Alszakasz
      
      
         
            Kizárás
         
      
      58. cikk
      Amennyiben a 2006/112/EK irányelv 363. cikkében vagy 369e. cikkében a kizárásra vonatkozóan meghatározott feltételek legalább egyike fennáll valamely különös szabályozást alkalmazó adóalanyra, az azonosítót kiadó tagállam kizárja az adóalanyt az adott szabályozásból.
      Kizárólag az azonosítót kiadó tagállam jogosult az adóalanyt valamely különös szabályozás alkalmazásából kizárni.
      Az azonosítót kiadó tagállam a kizárásról szóló döntését bármely rendelkezésre álló információra alapozza, beleértve a bármely más tagállam által közölt információkat is.
      A kizárás azt a napot követő naptári negyedév első napjától lép hatályba, amelyen az azonosítót kiadó tagállam az adóalanyt a kizárásról elektronikus úton tájékoztatta.
      Amennyiben azonban a kizárás oka a gazdasági tevékenység székhelyének vagy az állandó telephelynek a megváltoztatása, a kizárás e változtatás időpontjától hatályos.
      58a. cikk
      Amennyiben a különös szabályozás valamelyikét alkalmazó adóalany nyolc egymást követő naptári negyedévben a fogyasztás helye szerinti egyetlen tagállamban sem nyújtott a szabályozás hatálya alá tartozó szolgáltatást, úgy kell tekinteni, hogy adóköteles tevékenysége a 2006/112/EK irányelv 363. cikkének b) pontja, illetve 369e. cikkének b) pontja értelmében megszűnt. Ez a megszűnés nem akadálya annak, hogy a valamely különös szabályozás hatálya alá tartozó tevékenységének újrakezdése esetén az adóalany alkalmazza a különös szabályozást.
      58b. cikk
      (1)   Amennyiben az adóalanyt valamelyik különös szabályozásra vonatkozó előírások rendszeres be nem tartása miatt kizárják az érintett szabályozásból, az adóalany valamennyi tagállamban és mindkét szabályozás alkalmazásából kizárt az azonosítót kiadó tagállam általi, kizárásról szóló tájékoztatásának naptári negyedévét követő nyolc naptári negyedévben.
      (2)   Legalább a következő esetekben úgy kell tekinteni, hogy az adóalany a 2006/112/EK irányelv 363. cikkének d) pontja, illetve 369e. cikkének d) pontja értelmében rendszeresen nem tartja be a valamely különös szabályozásra vonatkozó előírásokat:
      
                  a)
               
               
                  amennyiben az azonosítót kiadó tagállam három egymást követő naptári negyedévre vonatkozóan a 60a. cikk szerinti figyelmeztetést küldött meg neki, és a héabevallást a figyelmeztetések kiküldésétől számított tíz napon belül egyik naptári negyedévre vonatkozóan sem nyújtotta be;
               
            
                  b)
               
               
                  amennyiben három egymást követő naptári negyedévre vonatkozóan az azonosítót kiadó tagállam a 63a. cikk szerinti figyelmeztetéseket küldött meg neki, és az adóalany a figyelmeztetések kiküldésétől számított tíz napon belül nem fizette be az esedékes héa teljes összegét egyik naptári negyedévre vonatkozóan sem, kivéve, ha a fennmaradó be nem fizetett összeg valamennyi naptári negyedév vonatkozásában kevesebb, mint 100 EUR;
               
            
                  c)
               
               
                  amennyiben az azonosítót kiadó tagállam vagy a fogyasztás helye szerinti tagállam kérésére és az azonosítót kiadó tagállam által ezt követően küldött figyelmeztetést követően egy hónappal sem bocsátotta elektronikus úton rendelkezésre a 2006/112/EK irányelv 369. és 369k. cikkeiben említett nyilvántartást.
               
            58c. cikk
      Amennyiben az adóalanyt kizárják valamelyik különös szabályozásból, az adóalany a kizárás hatályossá válásának időpontját követően nyújtott a távközlési, rádió- és televízióműsor- vagy elektronikus szolgáltatásokkal összefüggően felmerülő, héával kapcsolatos valamennyi kötelezettséget közvetlenül a fogyasztás helye szerinti érintett tagállam adóhatóságai felé teljesíti.
      7.   Alszakasz
      
      
         
            Héa-bevallás
         
      
      59. cikk
      (1)   A 2006/112/EK irányelv 364. vagy 369f. cikke értelmében vett minden bevallási időszak önálló bevallási időszak.
      (2)   Amennyiben az 57d. cikk második bekezdésével összhangban a különös szabályozás az első szolgáltatásnyújtás időpontjától alkalmazandó, az adóalanynak külön héabevallást kell benyújtania arra a naptári negyedévre vonatkozóan, amelyben az első szolgáltatást nyújtotta.
      (3)   Amennyiben egy adóalanyt valamely bevallási időszak folyamán valamennyi különös szabályozás keretében nyilvántartásba vettek, akkor héabevallást kell benyújtania, és teljesítenie kell a megfelelő befizetéseket az azonosítót kiadó tagállam részére mindkét szabályozás keretében, az adott szabályozás hatálya alá tartozó szolgáltatásnyújtások és az érintett időszak tekintetében.
      (4)   Amennyiben az azonosítót kiadó tagállamnak az 57f. cikk szerinti megváltoztatása az adott naptári negyedév első napját követően történik, az adóalanynak mind az előző, mind az új – azonosítót kiadó – tagállam számára be kell nyújtania a héabevallást, és teljesítenie kell a megfelelő befizetéseket külön-külön azon időszakok során nyújtott szolgáltatások tekintetében, amelyek alatt a tagállamok az azonosítót kiadó tagállamoknak minősültek.
      59a. cikk
      Amennyiben a valamely különös szabályozást alkalmazó adóalany egy adott bevallási időszakban egyetlen fogyasztás helye szerinti tagállamban sem nyújt a különös szabályozás hatálya alá tartozó szolgáltatást, olyan héabevallást kell benyújtania, amelyből kiderül, hogy az említett időszak során nem történt szolgáltatásnyújtás (nullás héabevallás).
      60. cikk
      A különös szabályozás szerinti héabevallásban szereplő összeg nem kerekíthető sem lefelé, sem felfelé a legközelebbi egész pénzegységre. A héa pontos összegét kell bevallani és befizetni.
      60a. cikk
      Az azonosítót kiadó tagállam elektronikus úton figyelmezteti a 2006/112/EK irányelv 364. vagy 369f. cikke szerinti héabevallás benyújtását elmulasztó adóalanyokat a bevallás benyújtására vonatkozó kötelezettségükre. Az azonosítót kiadó tagállam a bevallás benyújtása esedékességének napját követő tizedik napon figyelmeztetést küld meg, és tájékoztatja a többi tagállamot a figyelmeztetés megküldéséről.
      Bármely ezt követő figyelmeztetés, illetve a héa megállapítása és behajtása érdekében tett lépés a fogyasztás helye szerinti érintett tagállam felelősségi körébe tartozik.
      A fogyasztás helye szerinti tagállam által megküldött figyelmeztetések vagy megtett lépések ellenére az adóalanynak a héabevallásokat az azonosítót kiadó tagállam számára kell benyújtania.
      61. cikk
      (1)   A héabevallás benyújtását követően az abban szereplő adatok utólagos megváltoztatására kizárólag az adott bevallás módosítása révén kerülhet sor, későbbi bevallásokban történő kiigazításuk révén nem.
      (2)   Az (1) bekezdésben említett módosításokat az eredeti bevallás benyújtása esedékességének időpontjától számított három évig terjedő időszakon belül kell elektronikus úton eljuttatni az azonosítót kiadó tagállamnak.
      Ez nem érinti azonban a fogyasztás helye szerinti tagállamnak az adómegállapításra és a módosításokra vonatkozó szabályait.
      61a. cikk
      Amennyiben valamely adóalany:
      
                  a)
               
               
                  megszünteti valamely különös szabályozás alkalmazását;
               
            
                  b)
               
               
                  kizárják valamely különös szabályozásból; vagy
               
            
                  c)
               
               
                  az 57f. cikkel összhangban megváltoztatja az azonosítót kiadó tagállamot,
               
            a záró héabevallást és a megfelelő befizetéseket, valamint a korábbi bevallásokkal kapcsolatos minden helyesbítést vagy késedelmes benyújtást, illetve a megfelelő befizetéseket azon tagállamban kell benyújtania vagy teljesítenie, amely az adott megszüntetés, kizárás vagy változtatás előtt az azonosítót kiadó tagállam volt.
      8.   Alszakasz
      
      
         
            Pénznem
         
      
      61b. cikk
      Amennyiben az azonosítót kiadó tagállam, amelynek pénzneme nem az euro, előírja, hogy a héabevallás a saját nemzeti pénznemében készüljön, ezen előírás valamennyi, különös szabályozást alkalmazó adóalany héabevallására alkalmazandó.
      9.   Alszakasz
      
      
         
            Adófizetés
         
      
      62. cikk
      A 63a. cikk harmadik bekezdése és a 63b. cikk sérelme nélkül, az adóalany az azonosítót kiadó tagállam részére teljesíti a befizetéseket.
      Az adóalany által a 2006/112/EK irányelv 367. vagy 369i. cikke szerint befizetett héa összegének az említett irányelv 364. vagy 369f. cikke alapján benyújtott héabevalláshoz kell kapcsolódnia. Az adóalany által befizetett összeget kizárólag ehhez a bevalláshoz kapcsolódóan lehet később módosítani, és azt nem lehet egy másik bevalláshoz kapcsolni, vagy egy későbbi bevallásban módosítani. Minden egyes befizetés esetében meg kell adni a kapcsolódó bevallás hivatkozási számát.
      63. cikk
      Ha az azonosítót kiadó tagállam a 2006/112/EK irányelv 364. vagy 369f. cikke szerinti héabevallás alapján fizetendő összegnél magasabb összeget szedett be, a többletet közvetlenül az érintett adóalanynak téríti vissza.
      Ha az azonosítót kiadó tagállam egy később hibásnak bizonyuló héabevallásra tekintettel részesült befizetésben, és az érintett tagállam az összeget már elosztotta a fogyasztás helye szerinti tagállamok között, akkor az esetleges többletből e fogyasztás helye szerinti tagállamok a rájuk eső részt közvetlenül térítik vissza az adóalanynak.
      Amennyiben azonban a többletfizetések a 2018. évi utolsó bevallási időszakra vagy az azt megelőző bevallási időszakokra vonatkoznak, az azonosítót kiadó tagállam a 904/2010/EU rendelet 46. cikke (3) bekezdésének megfelelően visszatartott összeg arányos részét téríti vissza, a fogyasztás helye szerinti tagállam pedig a többletfizetés és az azonosítót kiadó tagállam általi visszatérítés összegének különbözetét téríti vissza.
      A fogyasztás helye szerinti tagállam elektronikus úton tájékoztatja az azonosítót kiadó tagállamot a visszatérített összegekről.
      63a. cikk
      Amennyiben az adóalany a 2006/112/EK irányelv 364. vagy 369f. cikke alapján héabevallást nyújt be, azonban befizetés nem történik, vagy a befizetés összege kevesebb, mint a bevallásban szereplő összeg, az azonosítót kiadó tagállam azon napot követő tizedik napon, amelyen a fizetést legkésőbb teljesíteni kellett volna, a 2006/112/EK irányelv 367. vagy 369i. cikkével összhangban elektronikus úton figyelmezteti az adóalanyt a fennálló héatartozására.
      Az azonosítót kiadó tagállam elektronikus úton tájékoztatja a fogyasztás helye szerinti tagállamokat a figyelmeztetés megküldéséről.
      Minden ezt követő figyelmeztetés és a héa behajtása érdekében tett lépés a fogyasztás helye szerinti érintett tagállam felelősségi körébe tartozik. Amennyiben az ilyen jellegű további figyelmeztetéseket a fogyasztás helye szerinti tagállam küldte meg, a héát e tagállam részére kell teljesíteni.
      A fogyasztás helye szerinti tagállam elektronikus úton tájékoztatja az azonosítót kiadó tagállamot a figyelmeztetés megküldéséről.
      63b. cikk
      Amennyiben a héabevallást nem nyújtották be, vagy a héabevallást későn nyújtották be, vagy az hiányos vagy hibás, továbbá ha a héabefizetés késedelmes, a fogyasztás helye szerinti tagállam hatáskörébe tartozik a kamat, a bírság és az egyéb díjak kiszámítása és kivetése. Az adóalany az ilyen kamatokat, büntetéseket és más díjakat közvetlenül a fogyasztás helye szerinti tagállamnak teljesíti.
      
         10.   Alszakasz
      
      
         
            Nyilvántartás
         
      
      63c. cikk
      (1)   Annak érdekében, hogy a 2006/112/EK irányelv 369. és 369k. cikke értelmében kellőképp részletesnek minősüljön, az adóalany által vezetett nyilvántartásnak az alábbi információkat kell tartalmaznia:
      
                  a)
               
               
                  a fogyasztás helye szerinti tagállam, amelynek területén a szolgáltatást nyújtják;
               
            
                  b)
               
               
                  a nyújtott szolgáltatás típusa;
               
            
                  c)
               
               
                  a szolgáltatásnyújtás időpontja;
               
            
                  d)
               
               
                  az adóalap, a pénznem megadásával;
               
            
                  e)
               
               
                  az adóalap esetleges további növelése vagy csökkentése;
               
            
                  f)
               
               
                  az alkalmazott héamérték;
               
            
                  g)
               
               
                  a fizetendő héa összege, a pénznem megadásával;
               
            
                  h)
               
               
                  a teljesítés időpontja és a kapott ellenérték;
               
            
                  i)
               
               
                  a szolgáltatásnyújtás teljesítése előtt kapott előlegek;
               
            
                  j)
               
               
                  amennyiben számlakibocsátásra kerül sor, a számlán szereplő információk;
               
            
                  k)
               
               
                  a szolgáltatás igénybevevőjének neve, amennyiben az az adóalany számára ismert;
               
            
                  l)
               
               
                  a szolgáltatást igénybevevő letelepedési helyének, illetve állandó lakóhelyének vagy szokásos tartózkodási helyének meghatározására szolgáló információ.
               
            (2)   Az (1) bekezdésben említett információkat az adóalanynak oly módon kell nyilvántartania, hogy az késedelem nélkül és minden egyes nyújtott szolgáltatás tekintetében elektronikus úton rendelkezésre bocsátható legyen.”
   
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2015. január 1-jétől kell alkalmazni.
   A tagállamok mindazonáltal lehetővé teszik, hogy a nem letelepedett adóalanyok a nem adóalanyok számára távközlési, rádió- és televízióműsor- vagy elektronikus szolgáltatásokat nyújtó, nem letelepedett adóalanyokra vonatkozó különös szabályozás keretében történő nyilvántartásba vétel céljából 2014. október 1-jétől kezdve benyújthassák a 2006/112/EK irányelv 360., vagy 369c. cikkben előírt információkat.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2012. október 9-én.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 347., 2006.12.11., 1. o.
   
      (2)  HL L 77., 2011.3.23., 1. o.